Verdagte in hof na treinongelukDie bestuurder wat van strafbare manslag aangekla word nadat ŉ trein in sy motor ingeploeg en die dood van drie kinders veroorsaak het, het Maandag in die Rustenburg-landdroshof verskyn. “Die saak is tot 2 April uitgestel en die verdagte bly in aanhouding,” het kol. Sabata Mokgwabone, woordvoerder van die polisie, gesê. Qawukeni Lwandile (27) het Donderdag 12 pre-primêre en laerskoolkinders tussen Zinniaville en Rustenburg-Noord vervoer toe die ongeluk gebeur het. Lwandile het glo ander motoriste wat by die spooroorgang gewag het verbygesteek waarna sy Toyota Avanza op die spoor vasgesteek het. Die trein het in sy motor ingeploeg en dit saamgesleep. ŉ Agtjarige seun is op die toneel dood. Nog twee kinders is met hul aankoms by die hospitaal dood verklaar. Mokgwabone sê Lwandile het die kinders onwettig vervoer aangesien sy voertuig nie gesertifiseer is om passasiers te vervoer nie.